‘Ons gaan nêrens heen nie,’ sê grondbesettersBesetters buite die hof. Foto: Skermskoot uit ‘n ANA-video. Sowat 200 gemeenskapslede van Khayamandi in Stellenbosch naby Kaapstad het Dinsdag buite die Wes-Kaapse hooggeregshof saamgedrom om te betoog teen ŉ uitsettingsbevel vir die stuk grond wat hulle die afgelope paar weke al onwettig bewoon. ŉ Stellenbosse wynplaas-eienaar het hom weer tot die hof gewend aangesien talle strukture wat vroeër van Watergang verwyder is, weer opgerig is. Watergang, ŉ stuk grond wat in ŉ familietrust is en die Louiesenhof-wynlandgoed insluit, is glo van vroeg vandeesmaand af beset deur gemeenskapslede ondanks voortslepende onderhandelinge tussen die munisipaliteit en die eienaars vir die oorkoop van die grond. Die inwoners het tydens die hofverrigtinge struggle-liedjies gesing en ŉ beroep op die hof gedoen om nie die uitsettingsbevel toe te staan nie aangesien hulle nie bereid is om die grond te verlaat nie. Zola Ndalasi, ŉ gemeenskapsleier van Khayamandi, het gesê hulle het besluit om die grond te beset toe die munisipaliteit nie hul belofte dat die grond aan hulle gegee sal word sodra die onderhandelings met die eienaars voltooi is, nagekom het nie. Ndalasi het gesê die gemeenskapslede is nie bereid om te luister na die regering se beroep op die publiek om nie stukke grond onwettig te bewoon nie. Hy het bygevoeg dat arm mense nie voordeel sal trek uit grondhervorming sonder onteiening nie. “Die grond sal net vir die rykes gegee word. Ons weet wat hulle sal sê – as jy arm is, sal jy nie die grond kry nie, want daar is niks wat jy daarmee kan doen nie, want jy is mos arm. So, dis hoekom ons besluit het om nie te wag vir die regering en hul beloftes nie. Hulle as die regering kan praat, maar ons as die mense kan optree.” Ndalasi sê daar woon reeds sowat 900 mense op die grond en hulle verwelkom enigiemand wat ook hul woonstrukture daar wil kom oprig. Plakkate buite die hof het gelui “land or die”, “land is not for white people”, “we not going to move away, we staying!” en “we not grabbing the land we took, the land was grabbed by the white” [sic]. Die saak is tot 29 Augustus uitgestel.